*www.sanpetrudecampie.ro*

*sinpetru@cjmures.ro*

**Raportul anual al primarului Comunei Sânpetru de Câmpie, privind starea economică, socială și de mediu**

* **Anul 2023 –**

 În conformitate cu prevederile, OUG 57/2019, privind Codul Administrativ, cu modificările și completările ulterioare, primarul: *„****prezintă consiliului local, în primul trimestru, un raport anual privind starea economică, socială și de mediu a unității administrativ-teritoriale****”*.

Raportul conține informații despre activitatea Primăriei comunei, a Consiliului Local Sânpetru de Câmpie în anul ce s-a încheiat precum și o dare de seamă privind starea economică şi socială si de mediu a comunei Sânpetru de Câmpie, județul Mureș.

   Comuna Sânpetru de Câmpie din județul Mureș este situată în această zonă, pe DN 15E, la 40 km de Târgu Mureș și 70 km de Cluj-Napoca, pe DN16, ce trece prin partea nordică a comunei, partea de nord-vest sa județului Mureș, la limita cu județul Bistrița-Năsăud, pe cursul pârâului Șesu. Sub raport administrativ, comuna  grupează șase sate: Sânpetru  de Câmpie, fiind reședința comunei şi mărginindu-se  cu: satul Dâmbu, în partea de nord – vest, satul Tuşinu, în partea de vest, satul Sângeorgiu de Câmpie, în partea de nord – est, Satu Nou, în partea de nord-vest şi satul Bârlibaș, în partea de sud-vest.

 Comuna se învecinează la nord cu județul Bistrița-Năsăud (comuna Silivașu de Câmpie), la est cu comuna Râciu, la sud cu comuna Pogăceaua, iar la vest cu comunele Miheșu de Câmpie şi orașul Sărmașu. Între aceste limite comuna Sânpetru de Câmpie are o suprafață de 6.384 ha din care intravilan 501 ha și extravilan 5283 ha, numărul gospodăriilor din comună, la nivelul anului 2023 fiind  de 1887, iar populația înregistrată la ultimul recensământ validat din 2011 este de 3066 persoane. În urma recensământului populației efectuat în anul 2022, populația cu rezidența în comuna Sânpetru de Câmpie era de 2723, în scădere față de recensământul anterior.

Preocuparea principală a primarului și a întregului aparat de specialitate din cadrul Primăriei comunei Sânpetru de Câmpie dar și a Consiliului Local Sânpetru de Câmpie, în anul 2023, a fost gospodărirea eficientă a comunei, prioritizarea cheltuielilor a bugetului local şi nu în ultimul rând, bunăstarea și creșterea stării de confort a cetățenilor din Sânpetru de Câmpie, și s-a avut în vedere următoarele: dezvoltarea infrastructurii comunei, repararea și întreținerea drumurilor din comună, extinderea alimentării cu apă a satelor componente, finalizarea proiectelor aflate în desfășurare, mai ales cele cu finanțare PNDL II, continuarea proiectelor demarate anterior și implementarea celor noi câștigate, în special prin obținerea de documente de avizare, depunerea de noi proiecte cu viabilitate și finanțare, asigurarea transparenței în ceea ce privește cheltuirea banilor publici și a acțiunilor întreprinse de administrația publică, eficientizarea serviciilor aparatului primăriei prin asigurarea condițiilor şi a climatului optim de lucru în cadrul Primăriei Sânpetru de Câmpie, cât și în relațiile cu instituțiile din comună și cu cele situate ierarhic superior, instituțiile deconcentrate, cu cetățenii, beneficiarii direcți ai acestor servicii, în condițiile în care anul 2023 a fost marcat de perioada obținerilor de avize și documente premergătoare implementării de proiecte finanțate atât prin PNRR cât și Anghel Saligny.

Un alt aspect urmărit a fost acela al creării unui spațiu propice, dotat tehnic și logistic pentru desfășurarea într-un timp cât mai scurt a operațiunilor la ghișeu, respectiv reducerea timpilor de așteptare pentru cetățeni, rezolvarea în cel mai scurt timp posibil a cererilor, în demersurile întreprinse de aceștia. Au fost implementate noi platforme pentru gestionarea activității muncii aparatului propriu așa încât timpul afectat în rezolvarea emiterii de documente să fie cât mai scurt. Pe lângă platforma Regista, de inventariere a circuitului documentelor în instituție, au fost implementate și platforme specifice contabilității, resurselor umane, taxe și impozite, registru agricol sau asistența socială. Compartimentele Stare civilă și Asistență Socială au fost dotate prin proiecte națională cu dispozitive electronice (unități de calcul, sisteme de operare, echipamente periferice), în vederea uniformizării activității la nivel național. S-a încercat astfel ca cetățeanul să poată apela la serviciile instituției cu un efort cât mai mic și să poată să obțină documente într-un timp scurt. Odată cu aplicarea noii legislații privind depunerea documentelor și a cererilor, s-a simplificat procedura de depunere a cererilor, iar serviciile de foto-copiere sunt gratuite, încă de la preluarea mandatului.

 În plus și pe parcursul anului 2023 s-a urmărit crearea unui climat de siguranță și confort pentru cetățeni, prin asigurarea măsurilor necesare specifice ordinii publice și a pazei comunale, respectiv activități ale compartimentului de gospodărire comunală. Comuna Sânpetru de Câmpie beneficiază de supraveghere stradală, prin intermediul camelor web. Acest fapt vine în sprijinul organelor competente, care pot obține astfel probe ale posibilelor fapte antisociale.

Pe parcursul anului 2023, activitatea din Primăria Comunei Sânpetru de Câmpie a fost verificată și controlată, în baza sesizărilor și controalelor tematice și periodice, de mai multe instituții: Corpul de control al Prefecturii, Direcția de Agricultură, Sistemul de Gospodărire a Apelor Mureș, ISC, Garda de Mediu, DSP Mureș.

**Consiliul Local Sânpetru de Câmpie** a fost convocat în anul 2023 în ***14 ședințe*** respectându-se termenele de convocare a consiliului local în ședințe ordinare și extraordinare și cele extraordinare de îndată.

 Ședințele Consiliului local respectiv, ordinea de zi a fiecărei ședințe a fost adusă la cunoștința opiniei publice prin afișare la sediul Primăriei comunei Sânpetru de Câmpie, prin grupul de whatsapp și pe site-ul instituției: [www.sanpetrudecampie.ro](http://www.sanpetrudecampie.ro/), conform cerințelor legale în domeniu.

 Ședințele Consiliului local Sânpetru de Câmpie s-au desfășurat cu respectarea procedurilor prevăzute prevederile, OUG 57/2019, privind Codul Administrativ, cu modificările și completările ulterioare. În anul 2023, în ședințele Consiliului local Sânpetru de Câmpie s-au adoptat un număr de ***123 hotărâri*** ale Consiliului Local, care au fost încărcate pe site-ul Primăriei, în meniul **Monitorul Oficial Local – Hotărâri ale autorității deliberative**. Toate cele 123 de hotărâri ale Consiliului Local Sânpetru de Câmpie au fost inițiate de către primarul Crăciun Spiru Șerban, toate au fost adoptate și niciuna dintre aceste hotărâri nu a fost revocată sau atacată în contencios.

Principalele hotărâri adoptate de către Consiliul Local Sânpetru de Câmpie în anul 2023 sunt:

* aprobarea bugetului local si a bugetului activităților finanțate din venituri proprii si subvenții in anul 2023 si rectificări de buget;
* aprobarea contului de încheiere a exercițiului bugetar anual si trimestrial;
* aprobarea strategiei anuale de achiziții publice pe anul 2023;
* aprobarea organigramei pentru anul 2023;
* aprobarea indicatorilor în vederea reabilitării termice a clădirilor școlii și dispensarului uman prin PNRR;
* aprobarea rețelei școlare a unităților de învățământ de stat de pe raza unității administrativ teritoriala pentru anul 2024;
* completarea inventarului bunurilor care aparțin domeniului public si /sau privat al comunei;
* aderarea la GAL Inima Câmpiei Transilvane și implementare;
* stabilirea impozitelor si taxelor locale la nivelul comunei pentru anul 2024;
* Aprobarea protocolului de digitalizare între UAT și ministerul de resort;

În domeniul elaborării actelor normative de către Primar, în anul 2023 au fost emise un număr **de 200 dispoziții**. Principalele domenii de activitate vizate în elaborarea acestor acte administrative au fost: asistenta sociala si protecția persoanelor defavorizate, fiind majoritare, contabilitate, buget, urbanism si amenajarea teritoriului, resurse umane, delegarea de atribuții. Toate aceste dispoziții se regăsesc pe [www.sanpetrudecampie.ro](http://www.sanpetrudecampie.ro) în meniul **Monitorul oficial Local, Dispoziții autorității Executive.**

În ceea ce privește programul de dezvoltare a comunei și investițiile vă informez faptul că la momentul actual avem **următoarele proiecte, în diferite faze de implementare, potrivit anexelor furnizate instituțiilor de resort**:

1. ***,,Construire sistem de alimentare cu apă a comunei Sânpetru de Câmpie, județul Mureș”*** proiect aprobat pentru finanțare prin **PNDL (Programul National de dezvoltare Locală)** la care s-a semnat contractul în valoare totală actuală de **3.032.000,00 lei**, termen de finalizare **31.12.2022** recepția la terminarea lucrărilor fiind realizată în 17 februarie 2023, urmând să fie predată companiei AQUASERV.
2. ***,,Sistem de alimentare cu apă în localitatea Tuşinu, comuna Sînpetru de Cîmpie”*** proiect aprobat pentru finanțare prin PNDL a cărui valoare actuală este de **2.194.823,27 lei**, termen de realizare 31.12. 2024, proiectul a fost implementat în proporție de **90 %.**
3. ***,,Reabilitare şi modernizare Școala din localitatea Dîmbu, comuna Sînpetru de Cîmpie”*** proiect aprobat pentru finanțare prin **PNDL** la care lucrările au demarat efectiv în martie 2021, în valoare actuală de **2.091.904,51 lei**, termen de realizare 31.12.2024, proiectul este în faza de execuție, după finalizarea licitației, fiind realizat în proporție de **70 %.**
4. ***,,Modernizarea infrastructurii de interes local din comuna Sînpetru de Cîmpie, judeţul Mureş”*** proiect aprobat pentru finanțare prin **PNDL** la care s-a semnat contractul în valoare actuală de  **9.643.616,23 lei**, termenul de realizare este 31.12.2024, proiectul este în faza de execuție, fiind executate turnările de asfalt, urmând ca să se realizeze șanțurile și podețele de acces, gradul său de implementare fiind de **80 %**.
5. ***,,Modernizare şi dotare cămine culturale în comuna Sînpetru de Cîmpie, satele Sînpetru de Cîmpie, Tuşinu, Dîmbu”*** proiect aprobat pentru finanțare prin **PNDR - FEADR**  la care s-a semnat contractul în valoare actuală de  **2.828.621,28 lei**, termen de realizare 31.12.2024, după deblocarea situației financiare, care a dus la stoparea lucrărilor pentru mai multe luni în șir, executat la nivelul finalului de an 2023 în proporție de **65 %**.
6. ***“DEZVOLTARE LOCALĂ ȘI COMBATEREA SĂRĂCIEI ȘI CREȘTEREA INCLUZIUNII ROMILOR – ACUM pentru incluziunea socială în Sânpetru de Câmpie”***, proiect finanțat prin **FRDS,** valoarea contractului fiind de **3.108.636,50** de lei, termen de finalizare **31.12.2023**, gradul de implementare fiind de **100 %**.
7. ***Programul Național de Cadastru și Carte Funciară (PNCCF)*** - Etapa VII de Finanțare – finalizat pe parcursul anului 2023, în proporție de 95%, Etapa a VIII - a în lucru, realizat 10% și Etapa a IX-a este contractată – Etapa VII - a și a VIII-a beneficiază de o finanțare de **160.000** de lei, iar etapa a IX-a beneficiază de un buget de **32.000** lei.
8. Proiect ***ACCES FRDS – Modernizare străzi în zona După Grădini, locuită de romi, comuna Sânpetru de Câmpie, județul Mureș, PND 054*** - studii fezabilitate construire drumuri în zone locuite de romi – valoarea contractului este **90.334,00,** termenul de finalizare fiind martie 2023, urmând a se identifica axe de finanțare pentru realizarea drumurilor pentru care s-a obținut finanțarea documentației. Gradul de implementare fiind de **100 %.**
9. ***Centru de zi pentru copii și vârstnici*** – proiect prin care un număr de 30 de elevi din ciclul primar beneficiază de program *after-school* și masă, precum și un număr de 30 de vârstnici aflați în condiții precare primesc sprijin de la asistenți sociali. Programul este finanțat prin AJPIS – în derulare/implementare;
10. Proiect ”***Reabilitare termică și eficientizare energetică școală generală în comuna Sânpetru de Câmpie, județul Mureș”***, proiect finanțat prin PNRR, valoarea proiectului fiind de **2.195.000** lei și va fi implementat pe parcursul anului 2024, după ce în anul 2023 s-au depus documentațiile necesare obținerii avizelor respectiv documentele pentru licitație. Gradul de implementare a proiectului a fost la finele anului 2023 de **2%**.
11. Proiect "***Reabilitare termica si eficientizare energetica dispensar uman, comuna Sânpetru de Câmpie, județul Mureș"*** proiect finanțat prin PNRR, valoarea proiectului fiind de **799.000 lei** și va fi implementat pe parcursul anului 2024, la finele anului 2023, gradul de implementare fiind de **2%.**
12. Proiect ***„Înființare infrastructură de apă uzată în comuna Sânpetru de Câmpie, Județul Mureș”*** – proiect finanțat prin PNDL III – "Anghel Saligny" , valoarea proiectului fiind **14.000.000 lei,** implementarea acestuia realizându-se în anul 2024-2025. Pe parcursul anului 2023 s-au făcut demersurile de a obține documentele necesare demarării proiectului, adică avizele și autorizațiile necesare, studiile de impact, gradul de implementare la finele anului 2023 fiind de **3%.**
13. **Proiect "Dotare cu mobilier și materiale didactice a școlii din comuna Sânpetru de Câmpie, județul Mureș" -** finanțat PNRR și care se va materializa pe parcursul anului 2024;
14. **Proiect "Construcție și dotare a unui Centru comunitar integrat în comuna Sânpetru de Câmpie",** în valoare de 832.049,03 lei, contract semnat în data de 20.12.2023 și care urmează a fi implementat până la data de 1.05.2025.
15. **Proiect ”Achiziția microbuzelor electrice pentru elevi pentru unitățile de învățământ preuniversitar care funcționează în localitățile eligibile din județul Mureș”,** finanțat în baza Contractului de finanțare nr.11982/12.09.2023 din fonduri PNRR. Este vorba de două microbuze electrice 16+1, în sumă de 2.431.908, 4 lei, proiectul UAT Sânpetru de Câmpie obținând cel mai mare punctaj, 90 puncte, acordul fiind semnat la sediul Consiliului Județean Mureș, în data de 17 ianuarie 2024.

**Activități desfășurate efectiv pe parcursul anului 2023:**

* Finalizare și dare în folosință capelă Dâmbu – aprilie 2023;
* Realizarea parcului central Sânpetru de Câmpie – mai 2023;
* Realizarea betonării șanțurilor din centrul comunei;
* Finalizare lucrări de alimentare/branșare cu apă potabilă în Satu Nou;
* Continuarea lucrărilor de alimentare cu apă potabilă a localității Tușinu;
* Deblocarea financiară a proiectului de renovare a Căminului cultural din Tușinu;
* Pietruire și completare piatră pe drumuri din Sângeorgiu de Câmpie și Măzăriști – loc. Satu Nou;
* Ridicare cruce la cimitirul la Clopotniță Hulă – Tușinu – 14 septembrie 2023;
* Demarare proiecte - faza de avizare pentru eficientizarea clădirilor școlii și dispensarului uman;
* Decolmatare șanțuri pârâul Bologa în localitatea Sângeorgiu de Câmpie;
* Decolmatare Pârâu Șeșu – din zona Școala Dâmbu – limită UAT Silivașu de Câmpie, prin AIF Mureș;
* Îndeplinirea sarcinilor din raportul Curții de Conturi a României;
* Implementarea softurile de Asistența socială și Stare civilă;
* Realizare mese pentru Căminul cultural din Dâmbu;
* Achiziționarea de material lemnos pentru realizarea meselor din căminul cultural Sânpetru de Câmpie;
* Demarare lucrări realizare WC public în centrul comunei;
* Digitalizarea activităților cu publicul;
* Cadastrare sistematică, etapa a VII-a, a VIII-a și a IX-a și contractarea etapei a X-a;
* Realizarea de demersuri necesare în vederea realizării Planului Urbanistic General din finanțări externe;
* Igienizare și modernizare fântâni comunale;
* Activități de întreținere a spațiului public (parcuri, monumente, șanțuri)
* Creșterea vizibilității în promovarea potențialului cultural și turistic al comunei;
* Realizarea Târgului Sânpetrului pe 15 iulie;
* Realizarea evenimentului "La hotarul dintre vremi" în 26 octombrie 2023;
* Realizarea în parteneriat cu Centrul Creației Populare a Festivalului Florile Dalbe, flori de măr, ediția a 43 - a!

 În afara proiectelor amintite mai sus, s-au mai derulat și alte investiții cu finanțare sau cofinanțare de la bugetul local:

- ***Realizarea Planulul Urbanistic General al comunei Sânpetru de Câmpie, județul Mureș,*** valoarea totală a proiectului fiind de 89.000 lei;

- Demararea lucrărilor la ***Capela mortuară în localitatea Sângeorgiu de Câmpie***, care trebuie finalizată până la finele anului 2024, prevederea bugetară pentru anul 2023 a fost de 100.000 lei;

*-* ***Construire toaletă publică în localitatea Sânpetru de Câmpie***, costul acestui proiect fiind estimat la valoarea de 20.000 lei;

***-- Inființare și extindere rețea iluminat public în Sânpetru de Câmpie;***

***- Decolmatare Pârâu Șeșu – în zona Dâmbu – limită UAT Silivașu de Câmpie;***

***- Pavare șanțuri centrul comunei;***

***- Pietruire drumuri comunale Tușinu;***

***- Curățat, igienizat renovat fântâni sătești – 7 buc.***

***- Ridicarea crucii de metal din Dealul La Clopotniță – Hulă - Tușinu;***

***- Extindere rețea apă în spatele fostului parc;***

***- Toaletare copaci aflați pe marginea drumului și care reprezentau un pericol pentru rețeaua electrică;***

 Activitatea în cadrul compartimentului **BUGET - FINANTE, RESURSE UMANE*,*** s-a desfășurat cu respectarea dispozițiilor legale in vigoare, urmărindu-se încadrarea in prevederile bugetare ale anului 2023 la partea de cheltuieli și urmărirea în mod permanent a realizării veniturilor planificate, acest lucru oferindu-ne posibilitatea de a putea realiza cheltuielile planificate.

Bugetul total de venituri pentru anul 2023 a fost de: **34.138 mii** lei.

**La finele anului 2023 bugetul local se prezinta astfel:**

|  |  |
| --- | --- |
| **Denumirea venitului – sumar (selectiv)** | **Realizat** |
| Cote defalcate din impozitul pe venit | ***251.899,83 lei*** |
| Sume alocate din cotele defalcate din impozitul pe venit pentru echilibrare | ***1.227.575 lei*** |
| Impozit pe clădiri persoane fizice | ***19.901,20 lei*** |
| Impozitul pe clădiri persoane juridice | ***20.949,34 lei*** |
| Impozitul pe terenuri de la persoanele fizice | ***103.147,22 lei*** |
| Impozitul pe teren de la persoanele juridice | ***1.495,72 lei*** |
| Impozitul pe teren extravilan | ***207.824,09 lei*** |
| Sume defalcate din TVA pentru finanțarea cheltuitelor descentralizate  | ***1.269.000 lei*** |
| Sume defalcate din TVA pentru echilibrarea bugetelor locale  | ***1.208.000 lei*** |
| Venituri din amenzi  | ***66.722,50 lei*** |
|  **Denumirea Cheltuielilor – sumar (selectiv)** **Administratie publica locala:** |  |
| Cheltuieli salarii si contributii | ***1.712.236 lei*** |
|  Cheltuieli incalzire, energie, iluminat | ***361.255,82 lei*** |
| Cheltuieli posta, telecomunicații | ***27.343,83 lei*** |
| Prestări servicii cu caracter funcțional | ***143.507,09 lei*** |
| Întreținere si funcționare  | ***153.655,59 lei***  |
| Asistenta sociala – indemnizații persoane cu handicap + salarii asistenți personali + ajutoare de încălzire | ***1.159.901 lei*** |
| Total execuție bugetară – buget local (sursa A) |  |
| **Cheltuieli** | ***6.572.448,43 lei*** |
| **Venituri** | ***6.742.558,34 lei*** |

 Fondul de salarii al instituției, respectiv cheltuieli de personal este distribuit pentru un număr de **49 de persoane**, din care: **2** demnitari (primar și viceprimar), **6** funcționari publici, **14** angajați contractual (1 guard, 1 consilier personal, 5 muncitori, 4 șoferi, din care 2 pe microbuzul școlar, 3 paznici), **1** mediator sanitar, la care se adaugă **10** consilieri locali și **16** asistenți personali pentru persoanele cu handicap grav și **15** persoane care au indemnizație pentru handicap grav.

 Biroul ***Taxe si Impozite, din cadrul Compartimentului Buget-Finanțe, Resurse Umane*** s-a ocupat de stabilirea și încasarea următoarelor impozite, taxe locale și amenzi datorate de persoane fizice și persoane juridice, după cum urmează:

|  |  |  |  |  |
| --- | --- | --- | --- | --- |
| Nr. crt | **Tipul taxei** | **Debit total (inclusiv restanțe anii anteriori)- LEI** | **Încasat în anul 2023 - LEI** | **Grad încasare****%** |
| 1. | Impozit clădiri (PF+PJ) | 169205,11 | 40.849,54 | ***24 %*** |
| 2. | Impozit pe teren intravilan | 235470,27 | 101985,88 | ***43%*** |
| 3. | Impozit teren extravilan | 451771,07 | 207776,08 | ***46%*** |
| 4. | Impozit teren intravilan agricol | 4964,63 | 2638,06 | ***53%*** |
| 5. | Taxa de salubritate | 106219,41 | 89608 | ***84%*** |
| 6. | Impozit mijloace de transport | 288276,61 | 127764,08 | ***44%*** |
| 7. | Amenzi | 91132,5 | 25267,5 | ***27,72%*** |
| 8. | Taxa pază | 34058,17 | 26669 | ***78%*** |

**Pentru anul 2023**, debitul curent a fost pe întreg sistemul de impozite și taxe a fost de **742.181 lei,** din care a fost încasată suma totală de **490.232,85**, reprezentând un procent de încasare de **66%,** însă față de debitul total înregistrat, sumă ce conține și restanțele anilor anterior și sumele datorate pentru anul curent de **1.447.030,74** lei, totalul încasărilor raportat a fost de **631587,14**, reprezentând un procent de încasare pe întreg debitul consemnat de doar **44%.**

**Comparativ cu anul fiscal 2022**, la nivelul comunei Sânpetru de Câmpie, în cadrul compartimentului de Taxe și impozite locale, când cuantumul încasării a fost în sumă de ***620.092,26* lei** din total debit de ***1.260.876,82*** lei. Statistic se poate afirma că în anul 2022, procentul de încasare a debitelor curente a fost de **70%,** rămășița, **29**%, accesorii – **15%**, iar pe **total – 49%,** procentul de încasare din anul 2023 fiind apropiat de cel de anul trecut, însă la o valoare destul de scăzută, față de așteptări.

Problemele cele mai des întâmpinate de acest compartiment în încasarea debitelor sunt la capitolul amenzi, majoritatea amenzilor având peste un an vechime, precum şi la încasarea debitelor de la persoanele care nu au domiciliul pe raza comunei ***Sânpetru de Câmpie.*** Aproximativ 15% din totalul operațiunilor s-a realizat prin intermediului instrumentelor on-line și a POS ului, cu ajutorul cardului bancar.

Pe tot parcursul anului au fost trimise somații și înștiințări de plată pentru persoanele cu debit restant, iar următorul pas va fi acela al executării silite, ținând cont de gradul nesatisfăcător de încasare a impozitelor și taxelor speciale.

În plus, au fost asigurate condițiile necesare ca plata impozitelor și a taxelor speciale să poată fi realizată și online, prin Platforma Regista, iar la ghișeu acestui compartiment funcționează un POS pentru plata acestor sume datorate și cu ajutorul cardului bancar.

În cadrul compartimentul de ***Asistență socială*** din cadrul Primăriei comunei Sânpetru de Câmpie, în anul 2023 s-a aplicat la nivel local măsuri de asistență social în domeniul protecției copilului, familiei, persoanelor aflate în situații de risc social, persoanelor cu dizabilități și persoanelor vârstnice în vederea dezvoltării capacităților individuale sau colective pentru asigurarea nevoilor sociale, creșterea calității vieții și promovarea principiilor de coeziune și incluziune socială.

 De asemenea, instituția este și furnizor public de servicii sociale – Serviciu de Asistență Comunitară – Cod serviciu social 8899 CZ – PN – V – Licență de funcționare seria LF 0011951.

 **Acordare ajutor social**, prin aplicarea prevederilor legii nr. 416/2001, privind venitul minim garantat, cu modificările și completările ulterioare, plata fiind asigurată de la bugetul de stat.

 În evidențele compartimentului de asistență socială în anul 2023 au existat:

* **49 dosare de ajutor social în plata**, respectiv **101 de persoane beneficiare**, pentru care s-au întocmit, anchete sociale pentru verificarea respectării condițiilor legale de acordare.
* **7 dosare de ajutor social** s-au încetat din diverse motive: pensionare pe caz de boală, plecare în străinătate, încadrare în muncă.
* **27 dosare de acordare alocație de susținere a familiei,** respectiv **80 de copii beneficiari.**
* **5 dosare** s-au încetat din diverse motive: depășirea venitului/membru de familie, plecarea familiei în altă localitate, plecarea în străinătate a părinților.
* S-a transmis lunar la Agenția Județeana de Plăți și Inspecție Socială Mureș.
* **s-au efectuat 75 de anchete sociale,** privind evaluarea și încadrarea într-un grad de handicap conform Legii 448/2006.
* La începutul anului 2023 au existat 17 asistenți personali, la sfârșitul anului 2023 au rămas 16 asistenți personali.
* La începutul anului 2023 au existat 12 indemnizații lunare pentru persoane cu handicap, iar la sfârșitul anului 2023 sunt 15 indemnizații lunare pentru persoane cu handicap în plată.
* În anul 2023 s-au acordat **pachete alimentare POAD - 346 pachete**, distribuite în 2 tranșe.
* În luna noiembrie 2023 beneficiarii de ajutor social și de alocația de susținere a familiei au beneficiat de servicii de consiliere și suport în vederea completării dosarelor privind acordarea venitului minim de incluziune. Astfel au fost primite, înregistrate în platforma electronică vmi.mmanpis.ro **un număr de 61 dosare** privind acordarea venitului minim de incluziune, conform prevederilor Legii 196/2016 privind venitul minim de incluziune cu modificările și completările ulterioare.
* În anul 2023 s-au acordat un ajutor de înmormântare pentru o familie în sumă de **2380 lei**.
* In perioada noiembrie – decembrie s-au înregistrat **266 de cereri** privind ajutor de lemne si ajutor gaze naturale acordate in baza Legii 226/2021consumatorul vulnerabil:
* **116 beneficiari** ajutor pentru încălzirea locuinței cu combustibil solizi
* **150 cereri** ajutor pentru încălzirea locuinței cu gaze naturale
* **73 beneficiari** energie electrica.
* S-a întocmit un număr de **102 anchete sociale** privind eligibilitatea cardurilor pentru energie conform OUG 166/2022.
* S-au eliberat 5 carduri legitimație de parcare pentru persoanele cu handicap.
* S-au întocmit **105 anchete sociale** pentru acordarea burselor sociale.
* În anul 2023 s-a distribuit copiilor cu frecvență la grădiniță tichete – stimulent educațional în număr de **34 de tichete** .
* S-au întocmit un număr de **20 de dosare pentru acordare alocație de stat.**
* S-au întocmit un număr de **7 de dosare pentru acordare Indemnizație creștere copil până la 2 ani.**
* Pe parcursul anului 2023 la compartimentul de asistență socială s-au întocmit un număr de **5 de dosare pentru acordare stimulent de inserție.**
* În anul 2023 la compartimentul de asistență socială s-au întocmit **un dosar pentru acordare Indemnizație creștere copil cu dizabilități pana la 7 ani**.
* La Serviciu de asistență comunitară în anul 2023 s-a efectuat **30 de anchete sociale** pentru elevii care au fost înscriși la ”Centru de zi” din cadrul Școlii Gimnaziale ”Sfântu Petru” din Sânpetru de Câmpie.
* Tot în anul 2023 s-a desfășurat proiectul PN 4009, un proiect care a cuprins familii vulnerabile, a cuprins copii care provin din medii defavorizate, persoane cu probleme de sănătate, persoane fără loc de muncă, cărora acest proiect le-a adus mai multe beneficii:
* **110 persoane** au beneficiat de certificări competențe profesionale
* **60 de elevi** din familii vulnerabile au fost înscriși în proiectul Centrului de zi pentru copii cu program ”After-school” din cadrul Școlii Gimnaziale ”Sfântul Petru ” din Sânpetru de Câmpie, în colaborare cu Fundația Buckner din Târgu Mureș.
* **150 de familii** au beneficiat de sprijin privind situația locativă (intabulare locuință)
* **20 de părinți** au beneficiat de educație parentală.
* În urma cerificărilor de competențe profesionale **15** persoane s-au încadrat în muncă.
* **120 de elevi** au beneficiat de pachete cu îmbrăcăminte, încălțăminte și materiale didactice.
* **150 de persoane** au beneficiat de pachete pentru igienă.

Mediatorul sanitar a derulat activități specifice de verificare și raportare, în special în campaniile de informare privind gripele sezoniere, informarea despre planningul familial, campanii medicale efectuate și cu asistentul medical.

În ceea ce privește activitatea compartimentului de ***Stare Civilă***, la nivel anului 2023 s-au înregistrat 23 de decese și s-au eliberat un număr de 56 certificate de deces. Au fost oficiate 14 căsătorii și au fost eliberate 29 de certificate de căsătorie. Nu au fost înregistrate nașteri, în schimb au înregistrate transcrieri, un număr de 4 documente, au fost eliberate un număr de 36 certificate de naștere. Documentele eliberate fac referire atât la cele curente cât și copii ale documentelor emise anterior.

 In cursul anului 2023, pe linia activității de ***Urbanism***  au fost eliberate un număr de ***7 certificate de urbanism*** și **10 autorizații de construire**. Principala problemă cu care ne confruntăm la acest capitol este nedeclararea noilor construcții pentru intrarea în legalitate sau lăsarea în paragină a locuințelor și terenurilor aflate în intravilan, aspect pe care sperăm să îl corectăm prin emiterea unei HCL, prin care să determinăm proprietarii să aibă grijă de spațiile pe care le dețin.

 Pe linia activității, în decursul anului 2023, la ***Registrul agricol, Urbanism și Fond Funciar*** principalele activități desfășurate au fost:

1. Completarea și ținerea la zi a tuturor pozițiilor din registrele agricole, operațiune ce presupune înscrierea, completarea și centralizarea datelor, dar și efectuarea operațiunilor de modificare a datelor și informațiilor, cu acordul scris al secretarului.

2. Centralizarea datelor din Registrul agricol;

3. Comunicarea modificărilor intervenite în datele înscrise în registrul agricol, Compartimentului Buget Finanțe Resurse - Umane, Taxe și impozite Locale, în vederea modificării impozitelor şi taxelor locale;

4. Întocmirea dărilor de seamă statistice cu privire la modul de folosire a terenurilor agricole în gospodăriile individuale, efectivele de animale existente, producţiile, construcţiile gospodăreşti, maşini agricole şi alte date, conform formularisticii transmise de Direcţia Judeţeană de Statistică;

5. Întocmirea și transmiterea către Direcţia Judeţeană de Statistică şi Direcţia Agricolă Județeană Mureș, către Oficiul de Cadastru şi Publicitate Imobiliară, sau către alte instituţii de stat, rapoarte statistice conform Registrului agricol al comunei;

6. Întocmirea și transmiterea documentelor necesare pentru Proiectul de Cadastrare Sistematică a comunei Sânpetru de Câmpie cu privire la terenurile extravilane

7. Întocmirea raportului trimestrial privind stadiul de înscriere a datelor în registrul agricol care se prezintă Consiliului Local şi propunerea unor măsuri pentru eficientizarea activităţii;

8. Completarea şi eliberarea adeverinţelor în baza datelor din Registrul agricol, în număr de 1303 pe tot parcursul anului 2023.

9. Completarea, eliberarea şi păstrarea evidenţei atestatelor de producător agricol și a carnetelor de comercializare, cu respectarea procedurii legale;

10. Verificarea modului de folosire a terenurilor şi existenţa efectivelor de animale, colaborând în acest sens şi cu circumscripţiile sanitar-veterinare;

11. Colaborarea cu organele sanitar-veterinare în prevenirea epidemiilor şi la combaterea bolilor apărute la animale;

12. Organizarea şi asigurarea desfăşurării în bune condiţii a dezbaterilor publice ale unor proiecte de acte normative, dacă acest lucru este cerut în scris de către o asociație legal constituită sau de către o autoritate publică;

13. Soluţionarea, în condiţiile legii, a cererilor şi sesizărilor cetăţenilor;

14. Desfăşurarea activităţilor de informare a cetăţenilor privind obligaţiile ce le revin cu privire la registrul agricol, respectiv privind acordarea subvenţiilor în agricultură;

15. Desfăşurarea activităţilor, în condiţiile legii, privind acordarea de subvenţii în agricultură şi asigurarea eliberării adeverinţelor solicitate;

16. Activarea în cadrul Comisiei constituite la nivelul comunei şi furnizarea datelor necesare pentru identificarea exploataţiilor agricole şi împărţirea teritoriului în sectoare de recensământ (în anul în care se efectuează recensământul general agricol);

17. Analiza săptămânală privind comunicarea la termen a răspunsului la adresele, cererile sau sesizările primite pentru soluționare.

18.Asigurarea arhivării actelor din cadrul compartimentului, conform nomenclatorului dosarelor.

19. Întocmirea dosarelor în vederea vânzării de terenuri agricole, în număr de 12 dosare.

20. Întocmirea documentațiilor în vederea obținerii unui număr de 7 Titluri de Proprietate.

21. Întocmirea dosarelor pentru despăgubirea fermierilor în urma pagubelor provocate de urs.

Angajații din compartimentul ***Gospodărire comunală***, aflați în subordinea viceprimarului și-au respectat planul de acțiuni pentru perioada analizată, astfel, printre activitățile desfășurate de aceștia se numără igienizarea și amenajarea spațiilor verzi, curățarea șanțurilor de pe domeniul public, curățarea de vegetație suplimentară, lucrări de amenajări interioare și exterioare, activități decolmatare și săpare, Primăria deținând un buldo-excavator. Au fost îndeplinite activitățile propuse a se desfășura în anul 2023.

Angajații compartimentului Gospodărire comunală s-a implicat în activități precum: construcția și finalizarea capelei din Dâmbu, betonare șanțuri centrul comunei, realizarea parcului de agrement din centrul localității, demarare activități de construire a capelei din Sângeorgiu de Câmpie, montare uși la sălile de clasă din școala gimnazială, demolare clădire dezafectată și începerea lucrărilor la WC-ul public, în centrul comunei, extindere de alimentare cu apă potabilă în localitatea Satu Nou, întreținere spații verzi și clădiri publice, înlocuire de lămpi stradale, curățire fântâni comunale, activități de curățenie prin programe de ecologizare.

Concluzionând, anul 2023 a fost anul în care s-au făcut demersurile necesare pentru obținerea de avize necesare în proiectele depuse începând cu anul 2021 și până în prezent, faze necesare în orice implementare a unui proiect.

La o scurtă privire sau analiză asupra acestui an din perspectiva modului în care a fost gestionată activitatea de administrare a banului public și modul cum aceasta se reflectă în bunăstarea cetățeanului, se poate afirma că anul 2023 a fost unul destul de dificil, marcat de limitări financiar-economice, cu provocări multe pentru o administrație tânără, dar cu multe obiective îndeplinite din ceea ce ne-am propus. Astfel, am reușit pe parcursul anului 2023 să deblocăm anumite proiecte aflate în impas, sau chiar neimplementate, în care riscam să pierdem finanțarea europeană datorită termenelor impuse în contractul de finanțare, am reușit să intensificăm lucrările la altele, pentru a ne încadra în grafic, iar altele au fost finalizate. Mai mult trebuie menționat faptul că din cauza faptului că unele proiecte au fost demarate cu peste 4 ani în urmă, finanțarea lor nu mai este realistă, costurile materialelor fiind mult ridicate, în raport cu anul 2023 și s-au făcut demersuri pentru a încheia noi acte adiționale la contracte și pentru a primi finanțări suplimentare.

Așa se face, că pentru ducerea la bun sfârșit a proiectelor aveam nevoie de finanțări suplimentare, care nu puteau proveni decât din împrumuturi sau finanțări din bugetul propriu, sumele nefiind deloc mici. La acest deficit financiar se adaugă și faptul că în urma neonorării unor contracte din anii trecuți, comuna s-a confruntat cu numeroase popriri, fapt care a îngreunat activitatea și mai mult.

În urma controlului Curții de Conturi, UAT Sânpetru de Câmpie a fost pusă în situație să recupereze prejudiciul constatat în 2021, lucru demarat de instituție, însă prejudiciul a fost recuperat parțial, doar de la angajații unității, celelalte sume fiind exonerate prin lege în anul 2022. În ceea ce privește raportul de remediere a celor constatate de CC Mureș, în mare parte acestea au fost îndeplinite.

Pentru o permanentă consultare a populației din comună și informare privind activitățile aflate în desfășurare, am stabilit ca în fiecare zi de duminică din luna martie să fiu prezent în fiecare comunitate, în cadrul audiențelor locale, numite Adunări cetățenești. În cadrul acestora se stabilește și agenda de lucru pentru fiecare localitate.

Anul 2023 a fost anul finalizării și proiectului de incluziune socială PN 4009, însă ca și în anii anteriori, educația a fost una dintre componentele în care administrația locală a investit și timp și proiecte. Așa se face că pentru perioada următoare urmează dotări ale școlii, finalizarea școlii din localitatea Dâmbu și eficientizarea energetică a școlii din centrul comunei.

Informațiile cu caracter public se pot regăsi pe site-ul primăriei la adresa [www.sanpetrudecampie.ro](http://www.sanpetrudecampie.ro), unde pot fi consultate de fiecare cetățean interesat.

**Primar**

**Crăciun Spiru Șerban**